Når en bil forlader Nygren Biler i Hjørring er det normalt en glædelig begivenhed. Men ikke i nat. Her blev en sort VW Touran nemlig stjålet af en "frisk" tyv. - Han har lånt nøglerne for at prøvekøre bilen, men da han afleverede bilen, byttede han nøglerne ud. I nat kom han så tilbage og tog bilen, siger vagtchef ved Nordjyllands Politi Bent Højgaard. Bilen har monteret diverse ekstraudstyr og har en samlet værdi på 224.800 kroner. Bilen er fra 2007 og har registreringsnummer GF 59 813. Nordjyllands Politi mistænker en 43-årig mand fra Aalborg. Det var nemlig ham, der lånte nøglerne. Desuden har han efterladt en Renault Scenic på stjålne nummerplader i området. Hvis man har oplysninger i sagen, kan Nordjyllands Politi kontaktes på 114.

Referat:
En "frisk" tyv byttede nøglerne efter at have prøvekørt en VW Touran. I nat vendte han så tilbage og stjal bilen fra Nygren Biler i Hjørring.